ΓΡΑΠΤΗ ΕΡΩΤΗΣΗ E-1491/00

υποβολή: Erik Meijer (GUE/NGL) προς την Επιτροπή

(11 Μαΐου 2000)

Θέμα: Αποζημίωση για τα έξοδα με τα οποία επιβαρύνονται τα μέλη της Επιτροπής των Περιφερειών λόγω των συνεδριάσεων των πολιτικών ομάδων ή των κομματικών συνεδριάσεων

1. Δεδομένου ότι τα μέλη της Επιτροπής των Περιφερειών δεν ορίζονται ούτε από τους εκλογείς τους ούτε από το πολιτικό τους κόμμα, αλλά ότι ως εθνικές αντιπροσωπείες εκπροσωπούν το σύνολο των περιφερειακών διοικήσεων της χώρας τους, ενθαρρύνεται και / ή αναγνωρίζεται άραγε η ύπαρξη πολιτικών ομάδων εντός της Επιτροπής αυτής;

2. Ποιοι είναι οι λόγοι για την απάντηση στην ερώτηση 1;

3. Είναι άραγε δυνατόν να επιστρέφονται τα έξοδα τα οποία καταβάλλουν τα μέλη της Επιτροπής των Περιφερειών για το ταξίδι προς τον τόπο διεξαγωγής των προαναφερθεισών στην ερώτηση 1 συνεδριάσεων των πολιτικών ομάδων και για τη συμμετοχή σ' αυτές, και η αποζημίωση αυτή να επιβαρύνει τα κονδύλια της Ευρωπαϊκής Ένωσης;

4. Είναι άραγε δυνατόν να επιστρέφονται τα έξοδα που τα μέλη της Επιτροπής των Περιφερειών καταβάλλουν για το ταξίδι προς τον τόπο διεξαγωγής συνεδριάσεων οργανισμών ευρωπαϊκής συνεργασίας πολιτικών κομμάτων της ίδιας ιδεολογικής κατεύθυνσης και για τη συμμετοχή σ' αυτές, και η αποζημίωση αυτή να επιβαρύνει τα κονδύλια της Ευρωπαϊκής Ένωσης;

5. Εάν η απάντηση στις προαναφερθείσες ερωτήσεις είναι καταφατική, πιστεύει τότε η Επιτροπή ότι η κατάσταση αυτή πρέπει να συνεχισθεί ή να τροποποιηθεί;

6. Ποια είναι τα επιχειρήματα της Επιτροπής για την απάντησή της στην ερώτηση 5;

Απάντηση της κ. Schreyer εξ ονόματος της Επιτροπής

(19 Ιουλίου 2000)

Σε απάντηση στην ερώτηση του Αξιότιμου Μέλους του Ευρ. Κοινοβουλίου η Επιτροπή του διαβιβάζει τις ακόλουθες απαντήσεις που συνέταξε με βάση τις πληροφορίες που παρέσχε η Επιτροπή των Περιφερειών (ΕΤΠ):

1.-2. Είναι γεγονός ότι η συνθήκη ΕΚ δεν περιέχει καμία διάταξη που να αφορά την ύπαρξη πολιτικών ομάδων στην ΕΤΠ. Όμως, δεδομένου ό,τι τα μέλη της είναι αιρετά, δεν μπορούμε να αρνηθούμε τη σημασία και τον πλούτο του να συμμερίζονται τα μέλη της την ίδια πολιτική ιδεολογία" τούτο, πράγματι, αξίζει την αναγνώριση και τη στήριξη της ΕΤΠ.

Η ύπαρξη πολιτικών ομάδων στην ΕΤΠ ρυθμίζεται από τον εσωτερικό κανονισμό της. Το άρθρο 9 παράγραφος 1 του προαναφερθέντος κανονισμού ορίζει ότι τα τακτικά και τα αναπληρωματικά μέλη δύνανται να συστήσουν ομάδες που να αντικατοπτρίζουν τις κοινές τους πολιτικές τάσεις" η σύσταση, η διάλυση και κάθε μετατροπή μιας πολιτικής ομάδας πρέπει να γνωστοποιείται με δήλωση στον Πρόεδρο της Επιτροπής των Περιφερειών (mldr) ο Πρόεδρος δίνει εντολή να δημοσιευθεί στην Επίσημη Εφημερίδα των Ευρωπαϊκών Κοινοτήτων η σύσταση της πολιτικής ομάδας, η ονομασία της, το πολιτικό της γραφείο και ο αριθμός των μελών της, καθώς και η διάλυσή της (άρθρο 9, παράγραφος 3).

3.-4. Οι δαπάνες που πραγματοποιούν τα μέλη της ΕΤΠ για να μεταβούν και να συμμετάσχουν στις συνεδριάσεις των πολιτικών ομάδων διέπονται από εσωτερικό κανονισμό. Σύμφωνα με το άρθρο 9, παράγραφος 5, ο Γενικός Γραμματέας παρέχει στις πολιτικές ομάδες και στα όργανά τους τους κατάλληλους πόρους για τις συνεδριάσεις τους, τις δραστηριότητές τους, τις δημοσιεύσεις τους και την εργασία της γραμματείας τους. Ο προϋπολογισμός αναφέρει τους πόρους που έχουν διατεθεί σε κάθε πολιτική ομάδα.

Οι δαπάνες που πραγματοποιούν τα μέλη της ΕΤΠ για να μεταβούν στις συνεδριάσεις των ευρωπαϊκών ομάδων πολιτικών κομμάτων της ίδιας τάσης ρυθμίζονται από το άρθρο 22 του κανονισμού της ΕΤΠ που αφορά της εξωτερικές της δραστηριότητες. Οι τρόποι πληρωμής προβλέπονται στην απόφαση της ΕΤΠ σχετικά με την επιστροφή των δαπανών μεταφοράς και τις ημερήσιες αποζημιώσεις διαμονής και ταξιδίου, και ιδίως στο άρθρο 1, παράγραφος β (Απόφαση 31/2000 της 15ης Φεβρουαρίου 2000).

5.-6. Η Επιτροπή δεν δικαιούται να κρίνει τις διατάξεις που εξέδωσε η ΕΤΠ πέραν από τις εξουσίες που της παρέχει η Συνθήκη.